Ærede medrepresentanter! Som vi alle nå vet, har energi- og miljøkomiteen opplevd en tragisk ulykke under sin reise. Jan Johnsen er død. Våre tanker går i dag særlig til hans nærmeste. Det er når slike tragiske ulykker rammer oss, at vi fullt ut forstår hvor tett og nær hverandre vi lever i dette huset. Vi deler hverandres sorg og gleder. Nå er det sorgen som har rammet oss, og vi trenger hverandre for å bearbeide den. Presidenten finner det derfor riktig å foreslå at behandlingen av de saker som er oppført på dagens kart, utsettes til behandling i et senere møte. – Det anses vedtatt. Vi samler oss i ett minutts stillhet til minne om Jan Johnsen. Representantene påhørte stående presidentens tale.
Stortinget har mottatt følgende kondolanse fra Hans Majestet Kongen: «Jeg sender mine kondolanser i anledning stortingsrepresentant Jan Johnsens plutselige bortgang og ber Dem overbringe min dypfølte sympati til de etterlatte.» Det vil bli minneord om Jan Johnsen i et senere møte. Før vi hever dette møtet, må vi gå gjennom noen formalier. Representantene Ansgar Gabrielsen, Eirin Faldet, Hans J. Røsjorde, Anita Apelthun Sæle, Lars Sponheim, Tomas Norvoll, Marit Tingelstad, Lars Rise, Jan Simonsen, Oddbjørg Ausdal Starrfelt, Jorunn Ringstad og Elsa Skarbøvik, som har vært permittert, har igjen tatt sete. Fra representanten Hilde Frafjord Johnson foreligger meddelelse om at den innvilgede permisjonssøknad for tiden fra og med 6. april og inntil videre, er trukket tilbake. – Denne meddelelse tas til etterretning. Det foreligger en rekke permisjonssøknader: fra representantene Mimmi Bæivi, Randi Karlstrøm, Astrid Marie Nistad og Kari Økland om permisjon i tiden fra og med 10. april til og med 12. april, alle for å delta i konferansen «Kvinners liv i Barentsregionen» i regi av Nordisk Råd, i Murmansk fra Sosialistisk Venstrepartis stortingsgruppe om permisjon for representanten Inge Myrvoll i dagene 10. og 11. april for å delta som valgobservatør for OSSE ved valget i Georgia fra Sosialistisk Venstrepartis stortingsgruppe om sykepermisjon for representanten Ågot Valle i tiden fra og med 10. april og inntil videre Etter forslag fra presidenten ble enstemmig besluttet: 1. Søknadene behandles straks og innvilges.2. Følgende vararepresentanter innkalles for å møte i permisjonstiden:For Finnmark fylke: Inger Lise Balandin og Kåre HarilaFor Hordaland fylke: Eirik Langeland FjeldFor Nordland fylke: Lisbeth Holand og Oddbjørn HanssenFor Sogn og Fjordane fylke: Reidar Sandal3. Inger Lise Balandin og Lisbeth Holand innvelges i Lagtinget for den tid de møter for representantene Mimmi Bæivi og Inge Myrvoll.
Inger Lise Balandin, Kåre Harila, Lisbeth Holand, Oddbjørn Hanssen og Reidar Sandal er til stede og har tatt sete.